Presentámonos a les elecciones (no que ye un actu más de trabayu políticu, que si bien ye imprescindible nun ye'l principal), como se faen y se podríen facer más coses, porque creemos que'l Carlismu tien munchu que dicir y aportar non yá solo nos quince díes que dura la campaña electoral, sinón enantes y dempués, dientro del marcu d'un momentu hestóricu, nel qu'Asturies vive una situación más que grave,  tando en víes de desconfigurase como País y convertise nun balneariu más d'Europa gracies a les polítiques estructurales del Estáu Español y de la Xunión Europea. Mas allá de los cantos de serena y de la publicidá institucional l'actual estáu de les coses preséntasenos una contina degradación en tolos aspectos de la vida del nuesu Pueblu (económicu, social, político, cultural, llingüísticu,…) aldovinando un verdaderu "finis Asturiae". La consolidación de la "democracia" española y la so integración nel bloque capitalista "europeísta" nun representaron otra cosa que la consolidación d'un modelu socioeconómicu dafechamente contrariu a los nuesos intereses como Pueblu. Les consecuencies de la reestructuración capitalista de la última década son más qu'evidentes: potenciación del sector turísticu na nuesa economía mientres el mundiu rural muerre y la industria ye progresivamente desmantelada d'alcuerdu con una lóxica tresnacional y neolliberal. Utilizando la falacia de la improductividá tán destruyéndose nes nueses estructures productives mientres tolos recursos de la nuesa tierra (ambientales, llaborales, económicos,…) punxieronse al serviciu d'intereses dafechamente opuestos a los del Pueblu Trabayador Asturianu. Esta situación de total subordinación convierte Asturies nuna economía subsidiaria y asitíanos nuna inestabilidá económica constante, mientres el texíu social asturianu anestesiáu con sovenciones y prexubilaciones se va descomponiendo. Los partíos neolliberales, que tuvieron al frente del Estáu Español y de la Comunidá Autónoma asturiana, penriba de maquillaxes y matices partidistes, nun son más qu'una casta cohexonada alredor d'unos mesmos intereses y unos mesmos presupuestos ideolóxicos de tipu neolliberal y estatista, teniendo la so xestión unos resultaos mui claros p'Asturies: